Més enllà dels dubtes en relació a una politització de la Justícia fomentada suposadament en els dos darrers mandats del Consell Superior -que diverses parts neguen i que integrants de la pròpia judicatura, per exemple, reconeixen i maleeixen-, els concursos que s’han anat fent els últims temps estan servint, d’una banda, per desvestir un sant per vestir-ne un altre i, també, per generar malestar amb professionals de la casa que, com al seu dia ja va ser la llavors batlle Cristina Bea, prefereixen agafar altres camins laborals. Alguns pel dit neguit o cabreig, altres per situacions personals diferents.

Carolina Bailén i Alexandra Cornella deixen el ministeri fiscal per fer el salt a la judicatura, al Tribunal de Corts i al Tribunal Superior

El que és clar i objectiu des de dijous passat que el ministeri públic dirigit per Alfons Alberca perdrà les dues components més veteranes de l’equip més enllà del fiscal general. Carolina Bailén i Alexandra Cornella assumiran en unes setmanes noves tasques, en aquest cas, en la magistratura. Bailén concursava juntament amb Maria Àngels Moreno, per una plaça a temps parcial al Tribunal de Corts. I se li ha adjudicat.

Totes dues, Bailén i Moreno, que ja havien optat al lloc a temps complert que finalment va ser assignat a Canòlic Mingorance, també aspiraven a una plaça a dedicació parcial, també, al Tribunal Superior. La tercera candidata era la fiscal adjunta Alexandra Cornella, que finalment ha estat l’elegida. Bailén i Cornella esperen que amb el temps, la dedicació parcial s’acabi convertint en complerta. Totes dues, doncs, deixaran la fiscalia, on Alberca compta amb Borja Aguado, un dels més novells, com a mà dreta, i també amb Iván Alís i Núria Garcia, a banda d’Elisabet Puente, la darrera incorporació.

Com a mínim dos secretaris judicials de la primera instància judicial, Gael Pastora i Sílvia Oliva, deixaran en breu els seus llocs de treball

Caldrà, doncs, convocar nous llocs de treball per al ministeri fiscal. I caldrà, també, com sol passar tot sovint, cobrir altres places. Puente, per exemple, era secretària judicial al Tribunal Superior. Cobrir una vacant de tant en tant és un fet habitual, passa en les millors cases. Una altra cosa és que s’acumulin les baixes. I això és el que pot passar en les secretaries judicials. A banda de Puente, al Tribunal Superior també causa baixa Laetitia Bonnel, que s’incorpora com a assessora del propi Consell Superior de la Justícia.

A les secretaries judicials de la Batllia també hi ha moviment. Dues baixes són segures: Gael Pastora, número 2 de la Batllia especialitzada que havia dirigit Canòlic Mingorance ja fa temps que per motius personals té emparaulada la seva sortida. També causarà baixa una altra secretària judicial com Sílvia Oliva. També té motivacions personals i, en el seu cas, deixarà la Batllia, la seva oficina, però no pas les dependències judicials, on haurà de fer cap tot sovint quan passi a desenvolupar les noves funcions de procuradoria. Hi ha el dubte de què passarà amb la també secretària judicial també especialitzada en delictes econòmics Sílvia Campi. S’ha presentat en diferents processos per esdevenir batlle i en no ser seleccionada s’estaria plantejant el seu futur en la carrera judicial.

La cúpula judicial converteix en assessora de l’organisme la fins ara secretària judicial del Superior Laetitia Bonnel i està a l'expectativa d'un possible recurs de Maria Àngels Moreno

Finalment, i per ara, segons les fonts consultades, encara un altre interrogant, en aquest cas en relació amb la ja esmentada batlle Maria Àngels Moreno. La instructora especialitzada, una de les més veteranes de la primera instància judicial, s’estaria plantejant recórrer contra les decisions que l’han deixat fora de fer el salt de jurisdicció. Fa temps que busca un canvi i no hi ha manera. Si les eventuals accions legals que promogui contra els darrers processos selectius no donen fruit no es pot descartar que, com Bea al seu dia, agafi una excedència i busqui un altre camí professional. Un camí, en general, de molts dubtes i interrogants el que viu l’administració de Justícia.